الصفحة دي بتتكلم عن كاس العالم لكورة القدم لو عايز كاس القارات 2009 افتح الصفحة كاس القارات 2009 كاس العالم 2010 هوه كاس العالم فى كورة القدم نمره تسعتاشر فى جنوب افريقيا كسبه فريق اسبانيا لكورة القدم واتلعب من يوم 11 يونيه ليوم 11 يوليه 2010. اول كاس عالم يتعمل فى قارة افريقيا و كمان اول كاس عالم الفريق المستضيف صاحب الارض يطلع من الدور الاول. شاركت فى البطوله 32 فرقه من كل نواحى العالم، و خرجت فرق من الدور الاول من ضمنها فرق ما سجلتش و لا جون زى هندوراس و الجزاير, اللى فريقها به 17 لعيب مولودين فى فرنسا من ال 23 لعيب المقيدين و احتلت المركز الرابع و الاخير فى مجموعتها, و كانت من ضمن الست فرق اللى مثلت افريقيا مع غانا و جنوب افريقيا و كوت ديڤوار و نايجيريا و الكاميرون. غانا - الفايزه بالمركز التانى فى بطولة كاس افريقيا 2010 بعد مصر - كانت الفريق الافريقى الوحيد اللى اتأهل للدور التانى. فرق تانيه اتلقت هزايم كبيره زى كوريا الشماليه اللى اتغلبت من البرتغال 7 - 0 و احتلت مع الجزاير و هندوراس التلت مراكز الاخيره فى الترتيب العام.